הפיג'מות (סדרת טלוויזיה)

אילן רוזנפלד

עודד פז

קובי פרג'

רובי דואניאס

אלי דראי

קובי פרג'

השיר האמיתי: עשרת השירים הפופולאריים ביותר (2017, פתיח הסדרה)

הפיג'מות במופע של דוב'לה

"**הפיג'מות**" היא סדרת טלוויזיה קומית ישראלית לילדים ונוער ששודרה החל מ-1 ביולי 2003 ועד לסיומה ב-15 בפברואר 2015 במשך 9 עונות ו-223 פרקים בערוץ הילדים. הסדרה מגוללת את סיפורה של חברי להקה כושלת מנתניה בשם "הפיג'מות", העוברת להתגורר בתל אביב. התסריט לסדרה נכתב על ידי רובי דואניאס, אריק זילברמן, אלי דראי וחלק משחקניה. הסדרה משודרת בערוץ הילדים. "הפיג'מות" היא קומדיית המצבים השנייה באורכה בישראל, לאחר "סברי מרנן", שגם הופקה על ידי "טדי יזמות והפקות", חברת ההפקה של הסדרה.

## רקע כללי

במוקד הסדרה להקה אנונימית בשם "הפיג'מות", שזכתה בשמה משום שחבריה מופיעים בפיג'מות. שלושת חברי הלהקה הגיעו מנתניה לתל אביב, נושאים את שמם האמיתי ומונים את: מקים הלהקה והסולן אילן רוזנפלד, המתופף עודד פז, הגיטריסט קובי פרג', וחברים נוספים שמתחלפים בין העונות (אלונה טל, ימית סול, נתן קופרמן ודנה פרידר).

חברי הלהקה מתגוררים במבנה ברחוב מזא"ה פינת מאפו שבקומתו הראשונה מסעדה בשם המבורגרי בהנהלת גרי מנדלבאום. החל מהעונה הרביעית הלהקה מקיימת חזרות בקומת המרתף של המבנה. עודד עובד במסעדה כמלצר וכטבח חברי הלהקה מרבים לשהות במקום. לעיתים מבקרת שם גם בתו של גרי, רוני.

### שחקנים אורחים

לאורך שנותיה, הופיעו בסדרה עשרות שחקנים אורחים רבים ובעיקר מנחים מערוץ הילדים, לרוב בשילוב בדיחות פנימיות על חייהם, עלילותיהם או חייהם בעבר של האורחים. בין האורחים ניתן למנות את: חמי רודנר, רן דנקר, דובי גל, מתי סרי, רמי ברוך, אושיק לוי, צביקה הדר, נינט טייב, יוני בלוך, טוביה צפיר, יובל סמו, ערן זרחוביץ', עפר שכטר, רותם אבוהב, אליענה בקייר, ישראל קטורזה, טל מוסרי, עידו מוסרי, נירית קופל, רוני דואני, ידידיה ויטל, גלית גוטמן, גילה אלמגור, יונה אליאן, אפרת בוימולד, גיא זו-ארץ, רונה לי שמעון, ענת מגן שבו, אודי גוטשלק, אביעד בנטוב, יובל אברמוביץ', יעל גרובגלס, יוני גרא, גדי רבינוביץ', נלי תגר, קובי מחט, ליאת אחירון, עודד מנשה, ירון ברובינסקי, מירב פלדמן, תום אבני, שלומי קוריאט, דון לני גבאי, לי בירן, צופית גרנט, עדי הימלבלוי, גולן אזולאי, אסף אשתר, סיון קליין, יהורם גאון, כנרת לימוני, בן פרי, עומר ברנע, ליאור פאוקר.

## קיומה של המציאות בסדרה

כל הדמויות בסדרה מודעות לקיומה של מציאות חיצונית לעלילה ולכן הם מתייחסים גם לקהל, לבמאי, לתסריטאים ולכלל ההפקה, ואף לפער הבוטה בין כישלונה של להקת "הפיג'מות" הבדיונית, בהשוואה להצלחתה של הסדרה הטלוויזיונית "הפיג'מות". הדמויות מודעות לכך שהן חיות בסדרת טלוויזיה והן מנהלות את הזמן שלהן על פי סצנות, פרקים ועונות. בעונה הרביעית, בפרק "פרדי על הבוקר", הדמויות אף פותחות בשביתה כדי להניע את מפיקת הסדרה הטלוויזיונית (נאוה קולטון) להפיק את הלהקה. באופן דומה, הדמויות מתקנות זו את זו כאשר הן מתבלבלות בתסריט, פונות אל אנשי ההפקה ישירות (בעיקר לרובי דואניאס) ואף לקהל.

מקום מיוחד בהקשר זה הוא "המסך הלבן" – מקום בו יכולות הדמויות לדבר ישירות אל הצופה, כמו בתוכנית מציאות. במסך הלבן לבושות הדמויות בבגדים שחורים, והן עושות בו שימוש כדי להבהיר נקודות בעלילה, להתנצל על שימוש בשפה גסה, או פשוט להסתודד במקום שבו הדמויות האחרות אינן יודעות על מעשיהן. לגרי יש "מסך שחור" (כמו המסך הלבן אבל ברקע שחור) בו הוא משתף על חייו ומספר את כאביו בפני הצופים (במסך השחור גרי אינו מחליף את בגדיו).

## אזכורים

* **עונה 1 פרק 15**, ״להיות טל מוסרי״ - חברי הלהקה מוצאים דלת נסתרת לראשו של השחקן טל מוסרי. ישנם אזכורים בפרק וביניהם העלילה עצמה לסרט להיות ג׳ון מלקוביץ׳.
* **עונה 2 פרק 3**, ״ההמבורגרי מת מצחוק״ - אבא של עודד מגיע לבקר לכבוד יום הולדתו של עודד. במהלך הפרק מוצגות תמונות של עודד (עודד פז) כילד, יושב לצד אביו (שמגולם ע״י דב רייזר). התמונות נלקחו מצילומי הסדרה הכל נשבר במשפחה שצולמה מספר שנים קודם לכן.
* **עונה 2 פרק 5**, ״קחי אותי אלונה״ - פרק המוקדש לבחירת בן זוג לאלונה. אזכור לסדרת המציאות קחי אותי שרון. רודריגו גונזלס, שהתמודד בסדרה, מופיע בפרק כשחקן אורח בתפקיד עצמו.
* **עונה 3 פרק 14**, ״מסטיק מזל״ - בפרק ישנו פלאשבק לתוכנית מתיחות בשם ״פישולים״ בהנחייתו של פרדי, שמופיע עם סיגר ביד. זהו אזכור לתוכנית פספוסים ולצורת ההגשה של מנחה התוכנית, יגאל שילון, שנהג להופיע בתוכנית כשמצויד בסיגר.

## הפקה ושידור

העונה הראשונה שודרה בשעה 11:00 (חלק מרצועת "כדור פורח" בחופש הגדול) ובשידור חוזר ב-17:00. העונה השנייה והשלישית שודרו בשעה 17:30 והעונה הרביעית ב-18:15. בעונה החמישית הסדרה קיבלה את משבצת השידור של השעה 14:00. החל מהעונה השישית קיבלה הסדרה את משבצת השידור של השעה 15:30.

הפופולריות של הסדרה בשירות HOT VOD הובילה להחלטה לצלם עונה רביעית ב-2006. מבחינה עלילתית הוסבר שינוי התפאורה, שאבדה עם הזמן, ב"שריפה". מעבר לשינוי התפאורה הצטרפו לסדרה דמויות חדשות. זו הייתה העונה הראשונה ששודרה במסגרת שידורי קשת בערוץ 2, להם עונה זו יועדה מלכתחילה, ועל כן נטען שההומור בעונה זו נועד לקהל בוגר יותר בהשוואה לעונות הקודמות. כמו כן היה ניסיון להתאים את העלילה לקהל הוותיק, שהתבגר בינתיים.

בשנת 2008 צולמה ושודרה עונה חמישית. העונה השישית, שודרה בחודשים ספטמבר-אוקטובר בשנת 2010 ושידור העונה השביעית החל ב-1 בספטמבר 2011. העונות השישית והשביעית צולמו יחדיו. פרק הסיום של העונה השביעית, הוגדר כפרק סיום של כל הסדרה ולא רק של אותה עונה, ובו שולבו שירים מכל העונות. למרות ההחלטה לסיים את הסדרה בעונה השביעית, באפריל 2012 התפרסמה ההחלטה להפיק 2 עונות נוספות לסדרה, שמינית ותשיעית, אשר צולמו בין ספטמבר-נובמבר 2012.

העונה השמינית עלתה לשידור במאי 2013, חודשים מועטים לאחר צילומה, והעונה התשיעית עלתה לשידור ב-4 בינואר 2015, למעלה משנה וחצי לאחר צילומה. העונה התשיעית, לראשונה בתולדות הסדרה, שודרה ללקוחות HOT בלבד.

## בעקבות הסדרה

### מופעים ו-DVD

בשנת 2003 בתום שידורה של העונה הראשונה הופץ תקליטור DVD לסדרה הכולל שלושה פרקים נבחרים מתוך העונה הראשונה. בחודש דצמבר של אותה השנה, הושקה לסדרה גרסת מחזמר בחנוכה בהפקה של ציפי מייזלר הפקות בע"מ וטדי יזמות והפקות בע"מ ובשיתוף של ערוץ הילדים. כמו כן בדומה לגרסה הטלוויזיונית גם בהצגת המחזמר משתתפות אותן הדמויות שמשתתפות בסדרת הטלוויזיה. ההצגה צולמה והופצה בתקליטור DVD שנמכר ברשתות שיווק שונות.

### סדרות ספין אוף

* **הפיג'מות בקפה קר-סול** - מיני-סדרה בהפקת טדי יזמות הפקות, ששתי עונותיה (2007–2008) מנו 49 פרקים באורך 5 דקות ושודרו בערוץ HOT Games. סדרה זו מתארת את חייהם של הפיג'מות כמלצרים בבית קפה שבבעלותו של דובל'ה שפיץ (קובי פרג').
* **הפיג'מות במופע של דובל'ה** - סדרת בת ל"קפה קר-סול" שבמרכזה דמותו של דובל'ה ומתרחשת מאחורי הקלעים של תוכנית האירוח שלו. הסדרה שודרה בערוץ HOT Games.
* **מנדלבאום בלש פרטי** - סדרה שבמרכזה דמותו של גרי מנדלבאום ששודרה בערוץ הילדים בעונה הראשונה ובלוגי בעונה השנייה.